OBH 6363/2000.
Az állampolgári jogok országgyűlési biztosának jelentése
Előadó: dr. Nagy Erzsébet

Az Alkotmány 2. § (1) bekezdésében deklarált jogállamiságból fakadó jogbiztonság részét képező tisztességes eljáráshoz való joggal, valamint az Alkotmány 9. § (2) bekezdésében deklarált vállalkozáshoz való joggal összefüggésben nem okoz alkotmányos visszásságot, ha az eljáró közigazgatási szerv vállalkozói engedély hiányában visszavonja a panaszos üzletének működési engedélyét.
A panaszos sérelmezte Németkér Község Jegyzőjének 1523-2/2000. számú határozatát, amelyben visszavonta Németkéren lévő "Kati Butik" elnevezésű üzletének működési engedélyét, miután a Tolna Megyei Kereskedelmi és Iparkamara jogerősen visszavonta nevezett vállalkozói igazolványát.
A panaszos vitatta a másodfokon eljáró Tolna Megyei Közigazgatási Hivatal        3/2537-3/2000. számú, a panaszos fellebbezését elutasító, s egyben az első fokú döntést 2000. december 4-én helybenhagyó határozatát is a kamara által hozott döntéssel együtt. Mindezt azzal indokolta, hogy a Tolna megyei hatóságok sérelmes döntésükkel nem biztosítják a vállalkozáshoz való jogot, s egyben a megélhetés lehetőségét.
A rendelkezésre álló adatokból megállapítottam, hogy a Tolna Megyei Kereskedelmi és Iparkamara 13060/1999. számú, 1999. október 27. napján jogerőssé és végrehajthatóvá vált határozatával az egyéni vállalkozásról szóló 1990. évi V. törvény 14. § (1) bek. e) pontja alapján - 12 hónapi kötelezettséget meghaladó tagdíjtartozása miatt - a panaszos egyéni vállalkozói igazolványát visszavonta.
A kamara 2000. augusztus 21. napján értesítette erről Németkér Község jegyzőjét. 
Az üzletek működéséről és a belkereskedelmi tevékenység folytatásának feltételeiről szóló 4/1997.(I.22.) Korm.rendelet - tárgybani eljárás idején hatályos - 8. § (3) bekezdés b) pontja szerint a jegyző a működési engedélyt visszavonja, ha a működési engedély kiadásának feltételei már nem állnak fenn.
A hivatkozott kormányrendelet 3. § (4) bekezdése értelmében a működési engedély kiadásának feltétele a kereskedelmi tevékenység végzésére jogosító okirat, mely egyéni vállalkozó esetében a vállalkozói igazolvány.
A panaszos vállalkozói igazolványát a kamara jogerős és végrehajtható határozatával visszavonta. Ezáltal megszűnt a kereskedelmi tevékenység egyik alapvető feltétele.
Ezért a jegyző a működési engedély visszavonásáról rendelkezett. 
Ezt a döntést a másodfokon eljáró közigazgatási hivatal helybenhagyta.
Az államigazgatási eljárásról szóló 1957. évi IV. törvény 2. §-a alapelvként határozza meg a törvényesség követelményét, amely a tisztességes eljáráshoz való jogból ered.
A közigazgatási szerv köteles eleget tenni az Alkotmány és a jogszabályok által előírt rendelkezéseknek.
A vizsgálat megállapította, hogy az ügyben eljáró hatóságok a fent hivatkozott jogszabályi előírásoknak megfelelően jártak el, ezért döntésük nem okozott alkotmányos visszásságot az Alkotmány 2. § (1) bekezdésében, valamint az Alkotmány 9. § (2) bekezdésében foglalt alapjogok tekintetében, így ajánlást nem teszek.
A panaszt az állampolgári jogok országgyűlési biztosáról szóló 1993. évi LIX. törvény 19. § (2) bekezdése alapján elutasítom.
A kamara eljárását illetően a panaszt hatáskör hiányában utasítom el a hivatkozott törvény 17. § (4) bekezdésére alapozva tekintettel arra, hogy a jogerős döntés a panasz benyújtását megelőző 1 éven túl született.
Az érintetteket a jelentés 1 példányának megküldésével tájékoztatom.

Budapest, 2001. április 21.

Gönczöl Katalin